Ondersoek hoe 3 sussies op Facebook 'weggegee' word | Netwerk24
Deur Susan Cilliers 12 Julie 2018 19:06
Die foto van die drie sussies saam met 'n onbekende vrou wat Dinsdag geplaas is op Facebook in 'n poging om 'n huis vir hulle te vind. Hoewel Netwerk24 die kinders se gesigte op die foto verbloem om hul identiteit te beskerm, was hul gesigte duidelik sigbaar op die Facebook-plasing. Foto: Facebook
" 'n Sakeman het intussen aangebied om die ma geldelik te ondersteun sodat die kinders by haar kan bly. Ons sou die regte wetlike prosedures gevolg het indien die kinders in iemand anders se sorg geplaas moes word."
Katryn (links) en Lizelle Erasmus van Coligny in Noordwes wat die drie sussies wou inneem, maar toe na bewering weggewys is omdat hulle in 'n gay-huwelik is.Foto: Verskaf
Naidoo sê die Facebook-plasing was sonder sy medewete. Dit het daar beland nadat Naidoo 'n vrou, wat welsynswerk in die gemeenskap doen, gevra het om na 'n huis vir die kinders te help soek. Dié vrou het die foto van die kinders op 'n WhatsApp-groep versprei, waarna 'n kennis van iemand op die groep dit op Facebook gedeel het.
Die plasing is intussen verwyder.
Lizelle en Katryn Erasmus, 'n getroude paar van Coligny in Noordwes, wou die kinders 'n tuiste gee nadat hulle die Facebook-plasing gesien het.
Volgens Lizelle het Naidoo egter gesê dat hulle nie die kinders kan kry nie omdat hulle in 'n gay-huwelik is. Naidoo erken hy het gesê dat hul huwelik "'n bekommernis" is.
Mbangwa Xaba, woordvoerder vir die Gautengse departement van maatskaplike ontwikkeling, sê hulle is "ontsettend bekommerd" oor die Facebook-plasing.
"Ons gaan met al die betrokke partye en die kerk praat. Wetlik voorgeskrewe prosesse sal gevolg word om vas te stel of die kinders sorg benodig en dringend deur die hof in iemand anders se sorg geplaas moet word."
Die Facebook-plasing waarin 'n huis vir die drie Johannesburgse sussies gesoek is. Foto: Facebook
Xaba sê sorgbehoewende kinders moet nie "self" gehanteer word nie. Dit moet heel eerste by die betrokke owerhede aangemeld word.
"Kinderveiligheid word streng deur wette gereguleer, anders kan veral kwesbare kinders in die verkeerde hande beland en selfs slagoffers van kinderhandel word."
Dr. Blanché Verster, bestuurder vir professionele dienste en programme by die Suid-Afrikaanse Vrouefederasie (SAVF) se nasionale kantoor in Pretoria, sê hoewel geen wet bepaal dat dit onwettig is om foto's van kinders te plaas nie, moet die beste belang van die kind steeds vooropgestel word.
"Kinders wie se identiteit wel deur die wet beskerm word, sluit onder andere kinders in wat weens byvoorbeeld verwaarlosing en mishandeling deur 'n kinderhofproses is."
Wanneer 'n saak aangemeld word waarby kinders betrokke is, moet 'n wetlik voorgeskrewe proses gevolg word waarby die kinderhof betrokke is, sê Verster.
'n Maatskaplike werker doen 'n ondersoek. Die saak word na die kinderhof verwys en indien die kinders (onmiddellik) sorg en beskerming benodig, maak die hof 'n bevel vir die plasing van die kind in tydelike veilige versorging terwyl die kinderhof-ondersoek hangende is.
"Kinders kan slegs by gekeurde veiligheidsouers en later ook gekeurde pleegouers geplaas word. Daar is streng keuringsvereistes," sê Verster.
"Sibbe word sover moontlik nie geskei nie."
Skakel Childline by 080 005 5555 om kindernood aan te meld.
Geen diskriminasie teen gays
Dr. Blanché Verster, bestuurder vir professionele dienste en programme by die Suid-Afrikaanse Vrouefederasie se nasionale kantoor in Pretoria, sê daar word geensins op grond van seksuele oriëntasie, ras of geslag gediskrimineer teen mense wat aansoek doen om veiligheids-, pleeg- of aanneemouers te word nie.
"Volgens die Kinderwet mag 'n kind aangeneem word deur 'n man en vrou, metgeselle in 'n lewensverhouding of ander persone wat 'n gemeenskaplike huishouding deel en 'n permanente gesinseenheid uitmaak.
"Talle kinders is al in 'n plek van veiligheid of pleegsorg geplaas, of aangeneem deur persone van dieselfde geslag of iemand van 'n ander ras (as wat die kind is)."
Slegs deur 'n geakkrediteerde aannemingsorganisasie of met die hulp van 'n geakkrediteerde maatskaplike werker, wat privaat of binne die statutêre stelsel werk, kan 'n kind in Suid-Afrika wettig aangeneem word.